1.Ievads

Padomes Regulā (ES, Euratom) 2020/2093, ar ko nosaka daudzgadu finanšu shēmu 2021.–2027. gadam (DFS regula), ir iekļauta finanšu shēmas tabula ES-27 laikposmam no 2021. līdz 2027. gadam, izsakot 2018. gada cenās (1. tabula).

Šā paziņojuma mērķis ir sniegt budžeta lēmējinstitūcijai tehnisko korekciju rezultātus 2021. gadam saskaņā ar DFS regulas 4. pantu. Konkrētāk, tehniskajā korekcijā ir noteikti izdevumu maksimālie apjomi faktiskajās cenās, pamatojoties uz fiksēto 2 % deflatoru, kā paredzēts DFS regulas 4. panta 2. punktā.

Pamatojoties uz jaunākajām ekonomikas prognozēm, paziņojumā ir arī paredzēts aprēķināt rezervi līdz pašu resursu maksimālajam apjomam, kas noteikts saskaņā ar pašlaik spēkā esošo Padomes Lēmumu par Eiropas Savienības pašu resursu sistēmu, kas pieņemts saskaņā ar LESD 311. panta 3. punktu.

Paziņojumā ir arī izklāstīts to summu aprēķins, kas pieejamas saskaņā ar vienotās rezerves instrumentu atbilstīgi DFS regulas 11. pantam. Kā paredzēts DFS regulas 5. pantā, sākot ar 2022. gadu, Komisija arī aprēķinās konkrētām programmām paredzētās korekcijas DFS regulas II pielikumā uzskaitītajām programmām, un iekļaus tās paziņojumā par tehniskām korekcijām.

Saskaņā ar DFS regulas 4. panta 1. punktu Komisija finanšu shēmā veiks tehniskas korekcijas un katru gadu pirms budžeta procedūras n+ 1 gadam tā paziņos šos rezultātus budžeta lēmējinstitūcijai. Ņemot vērā, ka tehniskās korekcijas attiecībā uz 2021. gadu pamatojas uz noteikumiem, kas paredzēti DFS regulā, kura pirms budžeta procedūras 2021 gadam nebija pieņemta, šīs korekcijas izņēmuma kārtā nav veiktas pirms budžeta procedūras. 2021. gada budžetam tomēr būtu jāatbilst maksimālajiem apjomiem un summām, kas rodas no minētajām tehniskajām korekcijām.

Saskaņā ar DFS regulas 4. panta 4. punktu attiecībā uz attiecīgo gadu netiek veiktas citas tehniskas korekcijas ne attiecīgajā gadā, ne arī kā ex post korekcijas turpmākajos gados.

2.Daudzgadu finanšu shēmas tabulas korekciju noteikumi (Pielikuma 1. un 2. tabula)

Pielikuma 1. tabulā parādīta daudzgadu finanšu shēma ES-27 dalībvalstīm 2018. gada cenās, kuras norādītas DFS regulā, ar korekcijām saskaņā ar 2. panta 1. punktu.

2. tabulā ir parādīta daudzgadu finanšu shēma ES-27 dalībvalstīm ar korekcijām faktiskajās cenās.

Finanšu shēma, kas izteikta procentos no Savienības nacionālā kopienākuma (NKI), ir atjaunināta, ņemot vērā jaunākās pieejamās Eiropas Komisijas ekonomikas prognozes (2020. gada rudens). Atbilstoši šīm prognozēm NKI ES-27 dalībvalstīm 2021. gadā ir noteikts 13 896 720 miljonu euro apmērā faktiskajās cenās.

2.1.Daudzgadu finanšu shēmā 2021. gadam izdarīto tehnisko korekciju galvenie rezultāti

Kopējais DFS maksimālais apjoms saistību apropriācijām 2021. gadam ir 163 483 miljoni euro faktiskajās cenās, kas ir 1,18 % no NKI. Kopējais DFS maksimālais apjoms maksājumu apropriācijām ir 166 140 miljoni euro faktiskajās cenās, kas atbilst 1,20 % no NKI.

Piemērojot Padomes lēmumu par pašlaik spēkā esošo pašu resursu sistēmu, paliek rezerve, kas nepārsniedz pašu resursu maksimālo apjomu maksājumu apropriācijām 621 miljonu euro apmērā. Tomēr, piemērojot Padomes Lēmumu (ES Euratom) 2020/2053/ES par pašu resursu sistēmu (2020. gada 14. decembris), pašu resursu maksimālais apjoms maksājumu apropriācijām ir noteikts 1,40 % apmērā no NKI, kas atbilst 194 554 miljoniem euro 2021. gadā. Tādējādi rastos rezerve 28 414 miljonu apmērā jeb 0,20 % no NKI starp DFS maksimālo apjomu maksājumu apropriācijām un pašu resursu maksimālo apjomu maksājumu apropriācijām. Tiklīdz Padomes Lēmums 2020/2053/ES stāsies spēkā, to piemēros ar atpakaļejošu spēku no 2021. gada 1. janvāra.

Turpmāk tabulā sniegta informācija par laikposma no 2021. līdz 2027. gadam rezervi procentos no NKI starp DFS maksājumu apropriāciju maksimālo apjomu un pašlaik spēkā esošo pašu resursu maksimālo apjomu maksājumu apropriācijām 1,20 % apmērā no NKI. Informatīvā nolūkā tabulā sniegts pārskats par rezervi, pamatojoties uz ierosināto jauno pašu resursu maksimālo apjomu 1,40 % apmērā no NKI.